Ne yó udél yó kem dumu tau bè yó bè Jirusalim,
mon le,
“Ni kô yóm tau tendo nóló hnatay yó kem tau genlal?
Ngem ni sii,
deng tódô tmolok bè gónón wen,
ne là sem wen udél le ebéléen du.
Kô deng hentahu le ke du yóm Misaya.
Okóm ke deng sut se yóm Misaya,
là kô tngón tau du yóm gónóhen gu lemwót.
Okóm kun nim tau ni,
gotu tngón tekuy gónón gu lemwót.”
Bè yóm ktolok Jisas bè Gónô Dwata,
hgelen udélen,
monen,
“Ilóem ofo kuy kô ke tngón ye ou,
duhen ke tngón ye yóm gónóhu gu lemwót?
Là kô tódô lenbuu du yóm kógówu edini,
wen hógów dou.
Yóm hógów dou yó,
laen kô dù kéng nô béléen.
Là kô na ye e tngón du.
Okóm tngónu se dou,
abay se lemwóte gu ditu,
ne du se hol hógów dou edini.”
Bè yóm kmon Jisas du yóm yó,
deng tódô tô senkfô le,
okóm là gmò le du béléen abay se là dengen hto he yóm buteng Dwata hemlus du ebélê le.
Okóm tey wadag bè yó kem tau sbung bè yó hemtahu béléen,
mon le,
“Deng duhen ni se yóm Misaya.
Laen kô dù tau gembek mò du yó kem hentaw ton mkay senta yóm gel nmoen.”
Timbow gungol yó kem Farisi yóm kesboyong le gbak ebè Jisas yó kem tey tau wen,
omin le stulón bè yó kem tau hol geta bè yó kem gel demsù ebè Dwata,
ne hógów le yó kem tau gel mentey bè Gónô Dwata na le e hekfô kul Jisas.
Yó udél Jisas ebè yó kem tau sbung bè yó,
monen,
“Là buden legen ne yóm knóu lem blóng ye.
Móyóne bud mulék ne ebè yóm hógów do.
Angat senfebel ye ou,
okóm là kô ton ye dou,
abay se là kô ye gógów edu tum gónóhu nô.”
Ne stulón le són lu yó kem tau wen glalen bè yó kem Ju,
mon le,
“Tedu gónón e tô solu tau ni du ke là bud tô ton tekuy du?
Déke mógów elem blóng tu kem dumu tekuy Ju sekla menwu lem blóng tu kem Grik.
Déke mom tmolok bè tu kem Grik.
Tedu gónón e temnef yóm monen angat senfebel tekuy,
okóm là kô ton tekuy du?
Ne là kô tekuy gógów edu tum gónóhen nô?
Tedu lanen yóm monen yó?”
Bè yóm kmò le ken yó,
alì bong muhen bélê le yóm hol són kdaw.
Bè yóm kdaw yó,
mdà lem blóng le Jisas,
hgelen udélen,
monen,
“Yóm tau meeng,
mógów ebéléu dé nan e minum.
Lómón yóm monen bè Sulat Dwata,
‘Yó se tau hemtahu ebéléu,
hol lómón ke wen tbul él gu béléen,
yóm él hlowil tau.’ ”
Yóm él mon Jisas ni,
hnigaden yóm Tulus Dwata angat blay Dwata bè yó kem tau hemtahu béléen.
Bè yóm kmon Jisas du yóm yó,
là deng blay Dwata du he,
abay se là dengen mulék ebè longit Jisas.
Bè yóm kungol kem tau du yóm mon Jisas yó,
wen se bélê le mon du,
“Deng duhen ni se yóm tugod Dwata hendón tekuy.”
Bud mon kem dumu,
“Deng duhen ni se yóm Misaya.”
Okóm mon kem dumu tau,
“Là kóen lemwót bè Galili yóm Misaya.
Deng monen bè Sulat Dwata,
semfu gu bè yóm tehe Dabid ne bè Bitlihim gónón sut,
bè yóm tehe kun benwu Dabid.”
Tey wen kesgólól nawa le yó kem tey tau wen bè yó,
abay se là ssotu kehedem le ebè Jisas.
Wen se tô móyô kemfô du,
okóm laen dù tau mlos mò du.
Tódô le gotu bud mulék yó kem tau tehe tô kemfô ke Jisas.
Snólók le bélê le yó kem Farisi ne yó kem geta bè yó kem gel demsù ebè Dwata,
mon le,
“Mò ye là mit du du?”
Mon le se,
“Laen kô dù tau gemsenged du udélen tum tau tu.”
Bud mon le se kul yó kem Farisi,
“Deng ye gotu megtondo béléen kô kuy?”
“Bà sotu bélê me kem tau wen glalen ke deng wen hemtahu béléen yóm tau yó,
duhen ke wen sotu bè kem Farisi.
Són olo hemtahu béléen,
són yó kem tau laen dù tngón le bè yóm hlau Musis.
Deng le gotu megtuled ne kul.”
Ominen bkó se ke Nikudimus,
yóm sotu Farisi,
yóm tau tehe le mógów ebè Jisas kifu,
monen,
“Bè yóm hlau tekuy,
là kô tódô kendel tnafak tekuy du yóm tau ke là na tekuy hlan du bè kukum anì hnungol tekuy udélen,
ne anì tngón tekuy yóm deng nmoen.”
Yó balà le ke Nikudimus yó kem dumun Farisi,
mon le,
“Tauhi lemwót bè Galili kô kóm?
Hennagiem dé yóm Sulat Dwata,
nénégem ke wen tugod Dwata lemwót bè Galili.”
Omin le gotu mulék yóm kdê le.